Bomber flyktningruter i Sudan
Det skjer nesten daglig. Store, hvite, russiskbygde Antonov transportfly tilhørende regimet i Sudan flyr over grenseområdene mellom Sudan og Sør-Sudan. Noen slipper bomber. Andre gjør ikke. Men ingen vet hvilke av flyene som har en dødelig last, og hvilke som bare er ute for å observere. Eller skremme. - Befolkningen i disse områdene er vant til krig. De har huler å gjemme seg i så fort de hører lyden av fly, sier Sudan-ekspert Gunnar M. Sørbø ved Christian Michelsens institutt (CMI) til VG Nett. Mens Sudans regjeringsstyrker prøver å omringe det de mener er sørsudanske opprørere som opererer på den sudanske siden av grensen, slår FN og hjelpeorganisasjoner alarm om situasjonen for sivilbefolkningen i grensetraktene.- Dette er folk som allerede har fått livsgrunnlaget ødelagt etter år med konflikt. På grunn av konflikten har det ikke vært mulig å så, og dermed har de ingen avlinger å høste. Den humanitære sitasjonen er veldig alvorlig. De har dårlig adgang til vann, mat og helsetjenester, sier Odd Evjen, spesialrådgiver i Kirkens Nødhjelp, til VG Nett.Grensen mellom Sudan og Sør-Sudan er svært omstridt, og de to landene har ikke klart å bli enige om hvor den skal gå. På nordsiden av grensen, i delstatene Sør-Kordofan og Blånilen, bor flere hundre tusen som historisk sett hører til Sør-Sudan. Nå er de fanget i kamper mellom opprørsgrupper og regjeringshæren.I helgen ble flere drept i kamper rundt grensebyen Jau, en av byene flyktningene fra Nubafjellene reise gjennom på sin vei bort fra kampene. Sør-Sudanske opprørsgrupper hevder å ha drept 150 soldater fra den sudanske hæren i kampene. Sudan avfeier alt som propaganda, mens Sør-Sudan avviser at de har hatt noe med kampene å gjøre. Flere sivile skal ha blitt drept.- Alle rapportene fra FN går på at den humanitære situasjonen blir stadig verre. Det minner litt om det som skjer i Syria. Regjeringen i Sudan vil ikke at noen skal slippes inn eller ut, men det kommer bilder og spredte rapporter på det som skjer. I de delene av grensetraktene so har jevnlige kamper, er situasjonen svært alvorlig, sier Sørbø ved CMI. Det var i juli i fjor at Sudan ble delt i to, og Sør-Sudan ble et eget land. Siden den gang har det rast voldsomme kamper flere steder langs grensen som deler det som en gang var Afrikas største land i to. - Det er gjensidige anklager både fra begge parter. Khartoum hevder at Sør-Sudan hjelper opprørsgrupper som opererer inne på Sudans territorium, mens Juba hevder at Sudan bomber deres side av grensen.Sammen med USA og Storbritannia har Norge lagt enorm prestisje ned i å bygge Sør-Sudan som selvstendig stat. Forrige uke var utviklingsminister Erik Solheim (SV) og statsekretær Ingrid Fiskaa på besøk både i Sudan og Sør-Sudan. - Jeg møtte blant annet Sør-Sudans president Salva Kiir i Juba. Han forsikret at de vil fortsette å forhandle. Og de er åpne for å finne en løsning på krisen, sier Solheim til VG Nett. Samtidig har Sør-Sudan stoppet eksporten av olje, fordi landets oljeledninger går gjennom Sudan. - De kan snuble inn i krig. Ingen av sidene har planer om krig. Men går statskassen tom for livsviktige oljepenger kan det fort bli mer uro, sier Solheim.Mens forhandlingene drar ut, ordkrigen fortsetter og kampene fortsatt raser i enkelte områder, blir hjelpeorganisasjonene nektet å slippe til i de rammede områdene. Og den blodige hverdagen fortsetter for sivilbefolkningen. - Det må sikres umiddelbar adgang til områdene i Blånilen og Sør-Kordofan. Og den må holdes åpen. Ansvarlige myndigheter og politiske aktører må følge opp løftene de har gitt i fredsavtalene, sier Odd Evjen i Kirkens nødhjelp.
Her bomber Sudan fluktruten for flere hundre tusen sivile - fanget i kampene ved grensen til Sør-Sudan.